挑薺
作者：釋紹曇
朝代：宋

paragraphs: 小奚挑薺携籃去，尋遍頹垣與荒圃。
根染微黄怯曉霜，葉鋪嫩綠滋春雨。
沙瓶鳴井𣂏寒泉，膏泥濯盡誇芳鮮。
松風飋飋沸茶鼎，晴窗喚醒幽人眠。
細嚼甘香凝齒頰，味與首陽薇不別。
茆舍清貧樂未涯，搜吟況有梅梢月。
五陵玉筯耽膏腴，豈知菜味天淵殊。
茶罷筇枝發清興，山後山前行一轉。